Temeljem članka 78. Zakona o komunalnom gospodarstvu („Narodne novine“ br. 68/18) i članka 39. Statuta Grada Pula-Pola („Službene novine” Grada Pule br. 07/09, 16/09, 13/11, 01/13 i 02/18), Gradsko vijeće Grada Pule, na sjednici održanoj dana \_\_\_\_\_\_\_\_godine, donijelo je

**O D L U K U**

**o komunalnom doprinosu**

**I. OPĆE ODREDBE**

**Članak 1.**

Ovom Odlukom utvrđuju se uvjeti i mjerila temeljem kojih se određuje visina i plaćanje komunalnog doprinosa, te u skladu sa Zakonom reguliraju ostala pitanja glede komunalnog doprinosa na području grada Pule-Pola (u daljnjem tekstu: grad Pula).

**Članak 2.**

(1) Komunalni doprinos je novčano javno davanje koje se plaća za korištenje komunalne infrastrukture na području grada Pule i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu nije propisano drukčije.

(2) Komunalni doprinos je prihod Proračuna Grada Pule-Pola (u daljnjem tekstu: Grad Pula) koji se koristi samo za financiranje građenja i održavanja komunalne infrastrukture.

**II. OBVEZNIK PLAĆANJA KOMUNALNOG DOPRINOSA**

**Članak 3.**

(1) Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa. (u daljnjem tekstu: Obveznik).

(2) Grad Pula ne plaća komunalni doprinos na svom području.

**III. OBRAČUN KOMUNALNOG DOPRINOSA**

**Članak 4.**

(1) Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

(2) Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

(3) Ministar u čijem je djelokrugu komunalno gospodarstvo pravilnikom pobliže propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

(1) Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

(2) Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.

(3) Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade, te na obračun komunalnog doprinosa za ozakonjene građevine.

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone te se utvrđuju četiri zone na području grada Pule grafički prikazane na HOK-u u dijelu grada Pule mj = 1: 10.000, a koja je sastavni dio ove Odluke (u analognom i digitalnom obliku).

**IV. JEDINIČNA VRIJEDNOST KOMUNALNOG DOPRINOSA**

**Članak 7.**

(1) Koeficijent zone (Kz) za određivanje jedinične vrijednosti komunalnog doprinosa po zonama ovisno o namjeni građevine, utvrđuje se kako slijedi:

|  |  |  |  |  |  |
| --- | --- | --- | --- | --- | --- |
| **R.br.** | **Namjena građevine** | **Zona** | | | |
| **I** | **II** | **III** | **IV** |
| 1. | stanovanje (RS, S) | 0,80 | 0,70 | 0,60 | 0,50 |
| 2. | javna i društvena namjena (D, D1, D2, D3, D4, D5, D6, D7, D8 i D9) | 0,40 | 0,35 | 0,25 | 0,20 |
| sportsko rekreacijska namjena (R1, R2 , R3 i R4) |
| 3. | luke posebne namjene (LV/LU, LR,LB i LS) te otvorene luke za javni promet (JP, JT i J) | 0,60 | 0,50 | 0,40 | 0,30 |
| željeznički i autobusni kolodvor (ŽK i AK) |
| 4. | gospodarsko- poslovna (K, K1, K3, K4) i gospodarska -ugostiteljsko turistička namjena (T1, T2,T3 i T4) | 1,0 | 0,95 | 0,90 | 0,85 |
| luke posebne namjene- luke nautičkog turizma-marine (LN) |
| benzinske postaje |
| 5. | gospodarsko- proizvodna namjena-industrijsko zanatska (I2) | 0,30 | 0,25 | 0,20 | 0,15 |
| infrastrukturni sustavi (IS) |
| parkirališta (P) i garaže (G) |

(2) Iznimno od odredbi stavka 1. ovoga članka, za garažno-parkirni prostor za potrebe građevine za koju se izdaje akt o gradnji koeficijent zone umanjuje se 50%, a ukoliko je obujam građevine (umanjen za garažno-parkirni prostor) veći od 50 000 m3 za garažno-parkirni prostor koeficijent zone umanjuje se za 85%.

(3) Iznimno od stavka 1. točke 1. ovoga članka koeficijent zone umanjuje se kako slijedi:

-fizičkim osobama koje ne obavljaju registriranu poslovnu djelatnost, a grade ili rekonstruiraju stambenu građevinu na temelju građevinske dozvole za vlastite potrebe stanovanja za obujam stambene građevine do 500 m3 koeficijent zone umanjuje se za 20%,

- za stambeno poticanu stanogradnju sukladno programu i propisima o društvenoj poticanoj stanogradnji koeficijent zone umanjuje se za 30 %.

(4) Iznimno od stavka 1. točke 5. ovoga članka, za građevine gospodarsko-proizvodne- industrijsko zanatske namjene koje se grade u drugoj, trećoj i četvrtoj zoni čija svjetla visina etaža je jednaka ili viša od 4,5 metara, koeficijent zone umanjuje se za 50%, za obujam građevine iznad presjeka građevine na visine etaže 4,5 m.

(5) Ako se gradi višenamjenska građevina obujam se obračunava za svaku namjenu posebno.

**Članak 8.**

(1) Jedinična vrijednost komunalnog doprinosa rezultat je umnoška koeficijenta iz članka 7. ove Odluke i iznosa 10%-tnih prosječnih troškova građenja kubnog metra (m3) građevine u Republici Hrvatskoj.

(2) Iznos komunalnog doprinosa dobije se kada se jedinična vrijednost komunalnog doprinosa iz stavka 1. ovog članka pomnoži s obujmom građevine.

**V. NAČIN I ROKOVI PLAĆANJA KOMUNALNOG DOPRINOSA**

**Članak 9.**

(1) Obveznik komunalnog doprinosa može prije donošenja rješenja o komunalnom doprinosu izabrati da li će se komunalni doprinos platiti odjednom ili u obrocima, i to:

-za građevine iz članka 7. stavka 1. točke 1. i točke 2. ove Odluke u najviše 24 mjesečnih obroka, s time da iznos prvog obroka ne može biti manji od 20% cjelokupnog iznosa utvrđenog komunalnog doprinosa,

- za građevine iz članka 7. stavka 1. točke 3., točke 4. i točke 5. ove Odluke u najviše 12 mjesečnih obroka, s time da iznos prvog obroka ne može biti manji od 30% cjelokupnog iznosa utvrđenog komunalnog doprinosa.

(2) Prvi obrok dospijeva na naplatu u roku 15 dana od dana izvršnosti rješenja, kojim je utvrđena obveza plaćanja komunalnog doprinosa. Preostali obroci dospijevaju na naplatu svakog 15-og dana u mjesecu, počevši od mjeseca nakon kojeg je na naplatu dospio prvi obrok. Na sve obroke iz stavka 1. ovog članka, osim na prvi obrok, obračunavaju se kamate u visini eskontne stope Hrvatske narodne banke. Na sva zakašnjela plaćanja komunalnog doprinosa, bilo pojedinog obroka bilo cjelokupnog iznosa komunalnog doprinosa, obračunavat će se zakonska zatezna kamata.

(3) Vlasnik čestice odnosno investitor koji plaća komunalni doprinos jednokratnom isplatom, plaća cjelokupni iznos komunalnog doprinosa u roku 15 dana od dana izvršnosti rješenja i ostvaruje popust 10% od ukupne visine komunalnog doprinosa. Ukoliko obveznik plaćanja komunalnog doprinosa koji je odabrao jednokratno plaćanje, ostvarujući popust od 10% ne plati cjelokupan iznos određen rješenjem o komunalnom doprinosu u roku utvrđenim rješenjima, gubi pravo na popust od 10%, a cjelokupan iznos doprinosa dospijeva na naplatu odjednom, nakon isteka roka iz rješenja.

(4) Obročno plaćanje komunalnog doprinosa odobrit će se pod uvjetom da obveznik plaćanja komunalnog doprinosa pruži odgovarajuće osiguranje (hipoteka, jamstvo, novčano osiguranje i dr.) radi naplate cjelokupne tražbine Grada Pule s osnova komunalnog doprinosa. U slučaju kada obveznik ne plati dva mjesečna obroka, cjelokupni iznos komunalnog doprinosa dospijeva na naplatu odmah.

**Članak 11.**

(1) Rješenje o komunalnom doprinosu donosi upravno tijelo Grada Pule nadležno za poslove komunalnog gospodarstva u skladu s ovom Odlukom u postupku pokrenutom po službenoj dužnosti ili po zahtjevu stranke.

(2) Ako je Grad Pula u skladu s posebnim zakonom kojim se uređuje prostorno uređenje sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje iz stavka 1. ovoga članka donosi se i u skladu s tim ugovorom.

(3) Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

**Članak 12.**

Gradonačelnik Grada Pulemože obvezniku komunalnog doprinosa odobriti potpuno ili djelomično oslobađanje od plaćanja u osobito opravdanom slučaju za izgradnju objekata od interesa za Grad Pulu i to kada se radi o novčanom iznosu najviše do 1.000.000,00 kuna, a Gradsko vijeće Grada Pule donosi Odluku kada se radi o novčanom iznosu većem od 1.000.000,00 kuna.

**VI. PRIJELAZNE I ZAVRŠNE ODREDBE**

**Članak 13.**

Stupanjem na snagu ove Odluke prestaje važiti Odluka o komunalnom doprinosu Grada Pule („Službene novine” Grada Pule br. 14/09 i 11/15).

**Članak 14.**

Ova Odluka stupa objavljuje se u „Službenim novinama” Grada Pule, a stupa na snagu od 01.01.2019. godine.

Klasa:

Urbroj:

Pula, ­­­\_\_\_\_\_ 2019.

GRADSKO VIJEĆE GRADA PULA

###### PREDSJEDNIK

###### Tiziano Sošić